12.6.2023
MT
Il-Ġurnal Uffiċjali tal-Unjoni Ewropea
C 204/11
2.1.3.
Rekwiżiti tal-kollateral
B’mod ġenerali, fih mertu l-fatt li s-CCPs jitħallew jaċċettaw garanziji pubbliċi u garanziji bankarji pubbliċi bħala kollateral.
Il-BĊE jirrikonoxxi l-isforzi regolatorji tal-Unjoni biex ittaffi l-istress eċċezzjonali fuq il-likwidità li jirriżulta minn perijodi reċenti ta’ volatilità tas-suq mingħajr preċedent.
Madankollu, biex jiġi evitat kwalunkwe dubju, u minħabba li l-proposta tibqa’ siekta dwar l-ispeċifiċitajiet tal-garanziji tal-banek kummerċjali, il-BĊE jenfasizza li ma jappoġġjax li l-garanziji tal-banek kummerċjali mhux kollateralizzati jitħallew ikunu kollateral eliġibbli fuq bażi permanenti (34).
L-aċċettazzjoni ta’ garanziji tal-banek kummerċjali mhux kollateralizzati għandha tibqa’ miżura regolatorja temporanja applikabbli biss għal kontropartijiet mhux finanzjarji.
Il-possibbiltà li jiġu aċċettati garanziji tal-banek kummerċjali mhux kollateralizzati fuq bażi permanenti tirrappreżenta bidla strutturali fit-tolleranza tar-riskju regolatorju, li tmur lil hinn mill-għan li jiġi indirizzat l-istress eċċezzjonali ta’ likwidità ta’ mhux banek.
Barra minn hekk, il-BĊE jwissi kontra li s-CCPs jitħallew jaċċettaw garanziji tal-banek kummerċjali mill-membri tal-ikklerjar kollha, inklużi l-istituzzjonijiet finanzjarji, għall-kuntrarju mill-kontropartijiet mhux finanzjarji biss kif inhu l-każ bħalissa.
Fl-aħħar nett, il-BĊE jipproponi li jitwessa’ l-kamp ta’ applikazzjoni tal-istandards tekniċi regolatorji żviluppati millESMA, li jistabbilixxu l-kundizzjonijiet li taħthom il-garanziji tal-banek kummerċjali jistgħu jiġu aċċettati bħala kollateral biex jinkludu garanziji pubbliċi u garanziji bankarji pubbliċi.
Dan jippermetti lill-ESMA tispeċifika aktar ir-rekwiżiti kollaterali rilevanti fir-rigward tal-garanziji pubbliċi u l-garanziji ta’ banek pubbliċi.
2.1.4.
Obbligu ta’ rapportar
Il-BĊE jappoġġja bil-qawwa l-proposta li titneħħa l-eżenzjoni mir-rekwiżiti ta’ rapportar għal tranżazzjonijiet intragrupp li jinvolvu kontroparti mhux finanzjarja (35).
Fil-kuntest tal-introduzzjoni ta’ din l-eżenzjoni fl-2017, il-BĊE identifika diversi konsegwenzi negattivi kemm għall-kwalità kif ukoll għall-utilità tad-data rrapportata taħt l-EMIR kif ukoll l-abbiltà tal-awtoritajiet li jimmonitorjaw l-istabbiltà finanzjarja f’ċerti oqsma tas-swieq finanzjarji (36).
Dawn il-konsegwenzi għadhom rilevanti.
Pereżempju, in-nuqqas ta’ informazzjoni dwar ċerti tranżazzjonijiet intragrupp dgħajjef lill-BĊE fl-eżerċizzju tal-kompiti tiegħu relatati mal-istabbiltà finanzjarja matul it-taqlib fis-swieq tal-enerġija tal-2022.
L-attività tal-kumpaniji mhux finanzjarji tirrappreżenta sehem kbir ħafna tas-swieq tad-derivattivi tal-enerġija.
B’riżultat ta’ dan, in-nuqqas ta’ data dwar tranżazzjonijiet intragrupp ma’ millinqas kontroparti mhux finanzjarja waħda kkostitwixxa lakuna materjali fil-kapaċità tal-BĊE li jimmonitorja dan is-segment tas-swieq tad-derivattivi.
B’mod aktar ġenerali, fis-swieq tad-derivattivi tal-komoditajiet, it-tranżaz­ zjonijiet intragrupp jiffurmaw parti materjali mill-iskoperturi bilaterali totali bejn il-parteċipanti fis-suq, u l-identifikazzjoni tagħhom tista’ tiżvela l-importanza ta’ xi konglomerati kbar minn perspettiva ta’ stabbiltà finanzjarja.
Filwaqt li t-taqlib reċenti affettwa b’mod predominanti d-derivattivi tal-komoditajiet tal-enerġija, in-natura ta’ kriżijiet futuri ma tistax tiġi mbassra.
B’mod ġenerali, in-nuqqas ta’ stampa sħiħa tas-suq jista’ jimpedixxi wkoll il-monitoraġġ effiċjenti tad-dinamika tas-suq li tinbidel malajr mill-awtoritajiet kompetenti.
F’dan il-kuntest, huwa importanti li wieħed jinnota li r-Regolament (UE) Nru 2015/2365 tal-Parlament Ewropew u talKunsill (37) ma fih l-ebda eżenzjoni simili għar-rapportar ta’ repos intragrupp, finanzjament tat-titoli u tranżazzjonijiet ta’ self b’marġni.
It-tneħħija tal-eżenzjoni għal tranżazzjonijiet intragrupp li jinvolvu kontroparti mhux finanzjarja mir-rekwiżiti ta’ rapportar tal-EMIR hija miżura importanti għall-istabbiliment ta’ stampa sħiħa tas-suq u l-kisba ta’ konsistenza bejn ir-regolamenti rispettivi.
(34) Ara l-Artikolu 1, il-punt (33)(a), tar-regolament propost, li jemenda l-Artikolu 46(1) tal-EMIR.
(35) Ara l-Artikolu 1 punt (5)(a) tar-regolament propost.
(36) Regolament (UE) 2017/42 tal-Parlament Ewropew u tal-Kunsill tal-11 ta’ Ottubru 2017 li temenda r-Regolament (UE) Nru 648/2012 fir-rigward tal-obbligu tal-ikklerjar, is-sospensjoni tal-obbligu tal-ikklerjar, ir-rekwiżiti tar-rapportar, ir-rekwiżiti tat-tekniki talmitigazzjoni tar-riskju għal kuntratti derivattivi OTC mhux ikklerjati minn kontroparti ċentrali, ir-reġistrazzjoni u s-superviżjoni ta’ repożitorji tat-tranżazzjonijiet u r-rekwiżiti għar-repożitorji tat-tranżazzjonijiet (ĠU C 385, 15.11.2017, p. 10).
(37) Ir-Regolament (UE) 2015/2365 tal-Parlament Ewropew u tal-Kunsill tal-25 ta’ Novembru 2015 dwar it-trasparenza ta’ transazzjonijiet ta’ finanzjament tat-titoli u l-użu mill-ġdid u li jemenda r-Regolament (UE) Nru 648/2012 (ĠU L 337, 23.12.2015, p. 1).